Махуэшхуэ спартакиадэ
Урысей ФСИН-м и IуэхущIапIэу КъБР-м щыIэм и VIII спартакиадэм ипкъ иткIэ Налшык къалэ дэт сабий стадионым щекIуэкIащ футбол цIыкIумкIэ зэпеуэ. Ар траухуат Урысейм и уголовнэ-гъэзэщIакIуэ IэнатIэм и лэжьакIуэхэм я махуэм.
Илъэс къэс апхуэдэ зэхьэзэхуэхэр ирегъэкIуэкI щIыналъэ УФСИН-м икIи я зэфIэкI щагъэлъагъуэ Управленэмрэ абы и IэнатIэхэмрэ я лэжьакIуэхэм. Мы гъэм зэпеуэм командэу 8 хэтащ.
Къызэхуэсахэм фIэхъус псалъэкIэ захуигъэзащ Управленэм и унафэщIым и къуэдзэ къэралкIуэцI къулыкъум и полковник Фоменкэ Андрей.
«Зэхьэзэхуэм щытекIуащ уголовнэ-гъэзэщIакIуэ инспекцэм и командэр. Гуп къыхэхар етIуанэщ. Ещанэ увыпIэр лъысащ управленэм и аппаратым, — къет IэнатIэм и пресс-IуэхущIапIэм и унафэщI Зэбар Мадинэ. — ТекIуахэмрэ къыхэжаныкIахэмрэ иратащ щIыхь тхылъхэмрэ медалхэмрэ. Бжьыпэр зыубыда командэм хуагъэфэщащ КъБР-м щыIэ УФСИН-м и УИИ-м и кубок зэIэпахыр».
УАРДЭ Жантинэ.
